钦定古今图书集成/方舆汇编/职方典/第1271卷 > 《禹贡》荆州之域唐虞夏商周为荒服春秋战国
## 钦定古今图书集成/方舆汇编/职方典/第1271卷 > 《禹贡》荆州之域唐虞夏商周为荒服春秋战国

时为楚南境。秦为长沙郡地。武帝元鼎六年，析长沙为零陵，属荆州，统洮阳、零陵等县。洮阳，即今全州也。置东安驿于零陵，今城东一里许官道旁隙地，尚云“马铺塘。” 三国魏武帝尽得荆州之地。及赤壁之败，荆州以南属吴。汉昭烈得益州，乃分荆州以湘水为界，长沙、江夏、桂阳以东属吴，零陵、武陵以西属蜀。及昭烈崩，零陵复属吴。孙皓分零陵为南北郡。晋穆帝分零陵南郡并为营阳。刘宋改零陵郡为国，南齐复改为郡。隋平陈，置永州，寻号零陵郡。唐武德四年，复析零陵郡置营州。贞观八年，改为道州，复立永州，并洮阳入零陵，隶湖南道。五代时，马殷尽有湖南之地，于此置东安场。宋改为永州军，属荆州湖南路。雍熙元年，始析全州、零陵之地各半为东安，属永州。元仍之，属永州路。末年兵乱，邑为峒寇李铁所毁。明洪武元年，平章杨璟克永州，铁归附。二年重立县治，隶永州府。东安，宋名，盖袭汉之驿，五代之场名之。“清溪” 别名，以邑环清溪，故名。

皇清因之，编户八里。

道州

春秋、战国并为楚南郡。秦分天下为三十六郡，而道郡寔属长沙。汉初，属长沙国。武帝分置苍梧、郁林、合浦、日南、九真、交趾等郡。是时领县十，谢沐、冯乘在焉。元鼎六年，分长沙为零陵郡，领县十：营道、营浦、冷道在焉。后汉因之。三国时，吴与蜀分荆州，于是南郡、零陵以西属蜀，江夏、桂阳、长沙属吴。先主没后，零陵诸郡悉复属吴，后并入魏。晋零陵郡领县十一，营道、营浦、冷道皆如故。南宋齐时，为营阳郡。梁改营阳为永阳郡。隋平陈，废郡为永阳县，悉并其地，置永州，并冷道入营道，并营浦及苍梧之谢沐入永阳。炀帝废永州，复为零陵郡，领县五，始以苍梧之冯乘隶之。隋末，萧铣析营道置梁兴，唐高祖武德四年平铣，割零陵郡地置营州，徙营道附州城。改梁兴为唐兴，复治冷道县，迁永阳于西南八十里白塔山下，析冯乘置《江华》。武德五年，改《营州》。

为南营州。太宗贞观元年，分天下为十道，道属江南道。八年，改南营州为道州，省永阳入营道。十七年，州复，并入永州。高宗上元二年，州复置。武后文明元年，江华更名云溪。天授二年，复置永阳县。长寿二年，唐兴更名武盛。中宗神龙元年，武盛复曰唐兴，云溪复曰江华。明皇开元二十一年，分置十五部州，属江南西道。天宝元年，名道州为江华郡，改营道为弘道，改唐兴为延唐，改永阳为永明。代宗大历二年，析延唐西北地，置大历县。四年，永明徙今治。五代朱梁以后，湖南大都属楚马氏周广顺初，元边镐入楚，尽迁马氏之族于金陵，寻为周行逢所据。宋太祖建隆中，行逢之子保权举族内附，而其地悉归于宋。建隆元年，复弘道为营道。乾德三年，改延唐为宁远，省大历入焉。神宗熙宁五年，省永明之六乡入营道，一乡入江华，废县为永明镇。哲宗元祐二年，复置永明县。时江华郡领县四，曰营道，曰宁远，曰永明，曰江华。元时为道州路。明吴元年，平章杨璟克永州，郡人吴友逊以地归附。洪武元年，改为道州府。九年，裁革《营道县》，改为州，属永州府，领县三，即今之宁远、永明、江华是也。崇祯十二年，以宁远称岩邑，难治，分南北等乡置新田县，以分其任。

皇清因之，编户三十一里。领县四：

宁远县

汉武帝时，始置冷道县，属零陵郡。后汉、三国、晋因之。郡在宋、齐为营阳。梁为永阳县，随隶之。隋置永州，并冷道入营道隶之。炀帝复零陵，营道如故。隋末，箫铣析营道置梁兴。唐武德中，改为唐兴，隶营州。后州改为南营，入道州或入永州，或州复置唐兴悉如故。长寿中，更名武盛。神龙中，复名唐兴。天宝中，改唐兴为延唐。大历时，析延唐置大历，朱梁改为延昌，后唐复为延唐，晋改为延喜，至宋改延喜为宁远，省《大历》入焉，仍隶道州江华郡。元隶道州路。至正二十二年，兵乱，土民李文卿率众据守。明杨平、章璟克复永州，文卿归附，县隶道州府。后府改为州，遂定为宁远县。今如故。然县之民素黠悍难治，而田赋又倍于他邑。故当事者议割其一二都里，别置县治以分属之，名曰《新田》。盖崇祯十二年所创建也。

皇清因之，编户三十一里。

永明县

县，本汉营浦、谢沐县地。营浦自汉至晋，属零陵郡，至宋、齐郡为营阳，梁为永阳，营浦如故。谢沐在汉属苍梧郡，晋属临贺郡，皆古南越地也。隋废永阳郡为县，并营浦、谢沐入焉，隶永州，此越地入楚之始也。炀帝废州，复为零陵郡，永阳隶之。唐武德中，迁永阳于白塔，隶营州。后改州为南营，为道州，或州入永，或州复置县，皆隶之。贞观中，省永阳入营道。天授中，复置永阳。天宝元年，改为永明。大历四年，徙县今治。宋太平兴国五年，颁新铸印。熙宁中，用漕使议，命推官应经纬、营道，县令吴登度具事以闻。以允山、允平、文德、谢沐、永川、崇福六乡入营道，兴化一乡入江华，废县为永明镇。元祐中，县复置。元因之。明洪武元年，邑人蒋齐贤、尹子盟等以地归附，遂定为永明县，隶道州

皇清因之，编户十七里。

江华县

汉之冯乘，属苍梧郡。晋属临贺郡，皆古南越地也。隋改隶零陵。唐武德中，以零陵之冯乘置贺州，又析贺州之冯乘置江华，隶营州。后改州为南营，复为道州，或州入永，或州复置县，随隶之。文明元年，更名云溪。神龙元年，复曰江华，隶道州江华郡，宋、元因之冯乘县旧治在今县西南六十里，贺州之富川县地有冯“乘市” ，是也。明洪武元年，邑人刘仲兴以地归附，定为江华县，隶道州。

皇清因之，编户五里。

新田县

明崇祯十二年，割宁远之南北乡置新田县，即唐时延唐所析大历县之故墟也。其地旧有“新田营” ，因以名县，属永州府道州。